贈許道人
作者：歐陽修
朝代：宋

paragraphs: 洛城三月亂鸎飛，潁陽山中花發時。
徃來車馬遊山客，貪看山花踏山石。
紫雲仙洞鎖雲深，洞中有人人不識。
飄飄許子旌陽後，道骨仙風本仙胄。
多年洗耳避世喧，獨卧寒巖聽山溜。
至人無心不算心，無心自得無窮壽。
忽來顧我何慇懃，笑我白髮老紅塵。
子歸爲筑巖前室，待我明年乞得身。